**Informatīvais ziņojums par Partnerības līgumu Eiropas Savienības investīciju fondu
2021.–2027.gada plānošanas periodam**

Informatīvais ziņojums par Partnerības līgumu Eiropas Savienības investīciju fondu 2021.–2027.gada plānošanas periodam (turpmāk – informatīvais ziņojums) sagatavots, ņemot vērā Eiropas Komisijas (turpmāk – EK) Kopīgo noteikumu regulas 2021/1060[[1]](#footnote-1) 10., 11.pantu un II pielikumu “Partnerības nolīguma paraugs”.

Atbilstoši Kopīgo noteikumu regulā 2021/1060 definētajam saturam un struktūrai, Partnerības līgumā Eiropas Savienības investīciju fondu 2021.–2027.gada plānošanas periodam
(turpmāk – Partnerības līgums) ir apkopojama konspektīva informācija par Eiropas Savienības fondu un Kohēzijas fonda (turpmāk – ES fondi), Eiropas Sociālā fonda plus (turpmāk – ESF+), Taisnīgās pārkārtošanās fonda (turpmāk – TPF) un Eiropas Jūrlietu, zvejniecības un akvakultūras fonda (turpmāk – EJZAF) programmās plānoto investīciju finansējuma sadalījumu un atbalsta savstarpējo koordināciju. Saskaņā ar Ministru kabinetā apstiprināto informatīvo ziņojumu[[2]](#footnote-2) par vienoto stratēģisko ietvaru, kas izmantojams plānošanas dokumentu sagatavošanai, ciktāl tas attiecas uz Partnerības līguma sagatavošanu, atbildīga ir Finanšu ministrija (turpmāk – FM). Informatīvā ziņojuma mērķis ir informēt par Partnerības līguma būtību un saturu pirms tā oficiālas iesniegšanas EK.

1. **Partnerības līguma tvērums un pamata nosacījumi**

2021.gada 24.jūnijā stājās spēkā EK regulas, kas nosaka Kohēzijas politikas ieguldījumu principus un paredzēto finansējuma apjomu konkrētiem fondiem. Kohēzijas politikas kontekstā saistoša ir Kopīgo noteikumu regula, Eiropas Reģionālās attīstības fonda (turpmāk – ERAF) un Kohēzijas fonda (turpmāk – KF) regula[[3]](#footnote-3), ESF+ regula[[4]](#footnote-4), TPF regula[[5]](#footnote-5), kā arī Eiropas Teritoriālās sadarbības (turpmāk – ETS) mērķa regula[[6]](#footnote-6). ESF+ regulējuma ietvaros ir integrēts Eiropas Atbalsta fonds vistrūcīgākajām personām (turpmāk – EAFVP), kā arī Nodarbinātības un sociālo inovāciju programma un veselības programma.

Eiropas Savienības (turpmāk – ES) 2021.–2027.gada budžeta periodā Kopīgo noteikumu regulā ir veiktas būtiskas izmaiņas attiecībā uz tajā iekļautajiem fondiem. Atšķirībā no ES investīciju fondu 2014.–2020.gada plānošanas perioda, Kopīgo noteikumu regulējumā vairs netiek iekļauts Eiropas Lauksaimniecības fonds lauku attīstībai (turpmāk – ELFLA). Vienlaikus Kopīgo noteikumu regulējumā ir iekļauti nosacījumi, kas saistoši Patvēruma un migrācijas fondam (turpmāk – AMIF), Iekšējās drošības fondam (turpmāk – IDF) un Robežu pārvaldības un vīzu instrumentam (turpmāk – BMVI).

Kopīgo noteikumu regulas priekšlikumu saskaņošanas procesa ietvaros ir panākta vienošanās starp dalībvalstīm un EK, ka Partnerības līgumā nav obligāta AMIF, IDF un BMVI investīciju programmu ietveršana. Attiecīgi detalizētāks finanšu informācijas apkopojums par minētajiem fondiem Partnerības līgumā netiek ietverts. Vienlaikus Partnerības līgums aptver informāciju par visu minēto fondu savstarpējo koordināciju.

Pamata dokumenti ieguldījumu stratēģiju aprakstam un finansējuma sadalījuma noteikšanai 2021.–2027.gada plānošanas periodā atbilstoši Kopīgo noteikumu regulai būs katra fonda programmas, kā arī Partnerības līgums, kurā dalībvalsts apkopojusi informāciju par visu programmu finanšu sadalījumu un kopīgo ieguldījumu stratēģiju.

Atšķirībā no ES investīciju fondu 2014.–2020.gada plānošanas perioda regulējuma, dalībvalstīm ir iespēja integrēt Partnerības līguma saturu kādā no tās programmām. Vienlaikus Latvija kā dalībvalsts ir izvēlējusies Partnerības līgumu sagatavot un iesniegt saskaņošanai EK kā atsevišķu dokumentu. Izvēlētais risinājums pamatojams ar to, ka, integrējot Partnerības līguma informāciju ES kohēzijas politikas programmā 2021.–2027.gadam, saskaņošanas process līdz EK apstiprinājuma lēmuma pieņemšanai plānots seši mēneši, nevis trīs, ja šie dokumenti tiek iesniegti atsevišķi. Atbilstoši Kopīgo noteikumu regulā noteiktajam, lai mazinātu administratīvo slogu, grozījumu veikšana Partnerības līgumā nebūs obligāta. Vienlaikus dalībvalstij ir iespēja vienu reizi visa plānošanas perioda laikā iesniegt saskaņošanai EK grozījumus Partnerības līgumā, ja šāda nepieciešamība radīsies.

Programmas katram fondam izstrādā attiecīgā vadošā iestāde. Tāpat kā ES investīciju fondu 2014.–2020.gada plānošanas periodā, FM kā ES fondu vadošā iestāde ir izstrādājusi multifondu programmu par ERAF (izņemot ETS), ESF+ (izņemot EAFVP), TPF un KF investīcijām. Savukārt Labklājības ministrija (turpmāk – LM) kā vadošā iestāde ir izstrādājusi programmu EAFVP investīcijām, Zemkopības ministrija ir izstrādājusi programmu par EJZAF, bet Iekšlietu ministrija (turpmāk – IeM) ir izstrādājusi atsevišķas programmas par AMIF, IDF, BMVI investīcijām. Vides aizsardzības un reģionālās attīstības ministrija (turpmāk – VARAM) kā ETS koordinējošā iestāde atbildīga pat ETS (Interreg) programmām.

Latvijā ES fondu plānošanas dokumentu izstrāde 2021.–2027.gadam notiek, balstoties uz Nacionālajā attīstības plānā 2021.–2027.gadam (turpmāk – NAP2027) noteiktajām prioritātēm un mērķiem. NAP2027 aptver nozaru attīstības plānus un administratīvi teritoriālās attīstības reformu un teritoriālās attīstības plānošanas dokumentus (kā nosacījumu teritoriālo investīciju veikšanai). Tāpat NAP2027 identificē arī investīciju finanšu avotus – valsts budžeta līdzekļu, ES fondu un citu ES budžeta instrumentu investīcijas (piemēram, Reformu atbalsta programma, Apvārsnis Eiropa, InvestEU), kā arī ES un citu ārvalstu finanšu palīdzības instrumentus (piemēram, Eiropas Ekonomiskās zonas instrumentu un Norvēģijas finanšu instrumentu), un pašvaldību un privāto līdzfinansējumu, ņemot vērā ieguldījumu koordināciju un atbilstību teritoriju attīstības vajadzībām. Līdz ar to, FM kā Partnerības līguma izstrādātāja sadarbībā ar Pārresoru koordinācijas centru (turpmāk – PKC), LM kā EAFVP vadošo iestādi, Zemkopības ministriju (turpmāk – ZM) kā EJZAF vadošo iestādi un IeM kā AMIF, IDF, BMVI vadošo iestādi un VARAM kā ETS nacionālo atbildīgo iestādi veiks visu iepriekš minēto finanšu resursu plānošanas koordinēšanu, kopīgi nodrošinot uz NAP2027 nacionāli vienotā satvarā apkopotajiem mērķiem vērstas investīcijas.

Partnerības līguma ieviešanas uzraudzība un nepieciešamo grozījumu saskaņošana tiks veikta caur ES fondu 2021.–2027.gada plānošanas perioda uzraudzības komitejas (turpmāk – Uzraudzības komiteja) procesu, nodrošinot Partnerības līgumā aptverto programmu pārstāvju iekļaušanu Uzraudzības komitejas sastāvā. Tādejādi tiks nodrošināta ES fondu un pārējo ārvalstu finanšu instrumentu un palīdzības koordinācijas principa ievērošana.

**2. Partnerības līguma izstrāde**

Saskaņā ar Eiropas Savienības struktūrfondu un Kohēzijas fonda 2014.—2020.gada plānošanas perioda vadības likuma[[7]](#footnote-7) 10.panta 2.daļas 2) punktā noteikto ES investīciju fondu 2014.–2020.gada plānošanas periodā FM ir atbildīga par Partnerības līguma sagatavošanu un iesniegšanu saskaņošanai EK, kā arī nepieciešamo grozījumu veikšanu. Arī ES investīciju fondu 2021.–2027.gada plānošanas periodā FM ir sagatavojusi Partnerības līgumu atbilstoši Kopīgo noteikumu regulas prasībām. Turpinot līdzšinējo praksi, Partnerības līguma sagatavošanas un ieviešanas procesā ir izmantots un papildināts jau ES investīciju fondu 2014.–2020.gada plānošanas periodā izveidotais koordinācijas un sinerģijas mehānisms starp iepriekš minētajiem atbalsta instrumentiem un vadošajām un koordinējošajām iestādēm.

Partnerības līguma forma un saturs ir definēts Kopīgo noteikumu regulā, paredzot tajā iekļaut konkrētu informāciju. Kopīgo noteikumu regula nosaka, ka Partnerības līgums atspoguļo programmās izvēlētos politikas mērķus, t.i., saskaņā ar kuriem fondiem un programmām tie tiks īstenoti, kā arī apkopo finanšu informāciju. Tāpat Partnerības līgumā ietverts nacionāli vienots redzējums par visu fondu investīcijām, to koordināciju, nepārklāšanos un papildinātību. Attiecīgi Partnerības līguma sagatavošana aptver vairāku ES fondu[[8]](#footnote-8) programmu koordinācijas mehānismu. Partnerības līgums atbilstoši EK definētajam formātam un satura nosacījumiem ir iekļauts šī informatīvā ziņojuma pielikumā.

Ņemot vērā iepriekš minēto, Partnerības līgums faktiski ir FM kā ERAF, KF, TPF un ESF+ vadošās iestādes, LM kā EAFVP vadošās iestādes, ZM kā EJZAF vadošās iestādes, IeM kā AMIF, IDF, BMVI vadošās iestādes un VARAM kā ETS nacionālās atbildīgās iestādes un to izstrādāto programmu finanšu datu, kā arī atbilstoši NAP2027 izvēlēto investīciju virzienu informācijas apkopojums, attiecīgi Partnerības līgums nacionāli netiek definēts kā plānošanas dokuments[[9]](#footnote-9), bet, lai pirms Partnerības līguma iesniegšanas EK nodrošinātu konceptuālu MK atbalstu, tas tiek virzīts šī informatīvā ziņojuma pielikumā. Nacionāli ES atbalsta instrumentu plānošana un lemjošā daļa – informācija par atbalsta jomām un virzieniem, t.sk. finansējuma sadalījums, sasniedzamie mērķi, rādītāji un cita būtiska informācija tiek ietverta, izdiskutēta un saskaņota, t.sk. nodrošinot sabiedrības iesaisti un stratēģiskos ietekmes uz vidi novērtējumus, skaņojot attiecīgās programmas. Tāpat atzīmējams, ka, nevirzot Partnerības līgumu kā nacionālu plānošanas dokumentu, tiek būtiski mazināts administratīvais slogs.

Pielikumā:

1. Partnerības līgums uz 38 lpp.

Finanšu ministrs (paraksts\*) J. Reirs

\*Dokuments ir parakstīts ar TAP portāla elektroniskās parakstīšanas rīku

1. Eiropas Parlamenta un Padomes 2021.gada 24.jūnija regula Nr.2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai; <https://eur-lex.europa.eu/legal-content/LV/TXT/HTML/?uri=CELEX:32021R1060&qid=1625116684765&from=EN> (pieejams - <https://eur-lex.europa.eu/legal-content/EN/TXT/?uri=CELEX%3A32021R1060> ) [↑](#footnote-ref-1)
2. Ministru Kabineta 2019.gada 13.augusta protokollēmuma Nr.34 48.§ “Informatīvais ziņojums “Par Eiropas Savienības struktūrfondu un Kohēzijas fonda investīciju ieviešanas statusu”” [↑](#footnote-ref-2)
3. Eiropas Parlamenta un Padomes 2021.gada 24.jūnija regula Nr.2021/1058, par Eiropas Reģionālās attīstības fondu un Kohēzijas fondu; <https://eur-lex.europa.eu/legal-content/LV/TXT/HTML/?uri=CELEX:32021R1058&qid=1625117280536&from=EN> . [↑](#footnote-ref-3)
4. Eiropas Parlamenta un Padomes 2021.gada 24.jūnija regula Nr. 2021/1057, ar ko izveido Eiropas Sociālo fondu Plus (ESF+) un atceļ Regulu (ES) Nr. 1296/2013: <https://eur-lex.europa.eu/legal-content/LV/TXT/HTML/?uri=CELEX:32021R1057&qid=1625064934990&from=EN#d1e39-21-1> . [↑](#footnote-ref-4)
5. Eiropas Parlamenta un Padomes 2021.gada 24.jūnija regula Nr. 2021/1056, ar ko izveido Taisnīgas pārkārtošanās fondu: <https://eur-lex.europa.eu/legal-content/LV/TXT/?uri=uriserv%3AOJ.L_.2021.231.01.0001.01.LAV&toc=OJ%3AL%3A2021%3A231%3ATOC> [↑](#footnote-ref-5)
6. Eiropas Parlamenta un Padomes 2021.gada 24.jūnija regula Nr.2021/1059, par īpašiem noteikumiem attiecībā uz Eiropas teritoriālās sadarbības mērķi (Interreg), kas saņem atbalstu no Eiropas Reģionālās attīstības fonda un ārējās finansēšanas instrumentiem: <https://eur-lex.europa.eu/legal-content/LV/TXT/?uri=uriserv%3AOJ.L_.2021.231.01.0094.01.LAV&toc=OJ%3AL%3A2021%3A231%3ATOC> [↑](#footnote-ref-6)
7. “Eiropas Savienības struktūrfondu un Kohēzijas fonda 2014.—2020.gada plānošanas perioda vadības likums”, stājies spēkā 2014.gada 11.jūlijā [↑](#footnote-ref-7)
8. ES fondi – ERAF, ESF+, KF, TPF, EJZAF, AMIF, IDF, BMVI un ETS [↑](#footnote-ref-8)
9. Ministru kabineta 2021.ada 7.septembra noteikumu Nr. 606 “Ministru kabineta kārtības rullis” 2.1.apakšpunkta izpratnē. Minētā informācija skaidrota arī Eiropas Savienības fondu 2021.–2027.gada plānošanas perioda vadības likumprojekta anotācijā [↑](#footnote-ref-9)